TVB音樂綜藝節目《聲夢1+2》集合兩季畢業生齊齊玩音樂玩遊戲,今晚(20日)播出的第四集繼續玩轉澳門,邀來《亞洲超星團》的Archie(冼靖峰)、Dez(余宗遙)、Pako(區珀豪)和Sean(文佐匡)大戰《聲夢》畢業生,並分為紅藍兩隊對決。
今集在水上樂園進行遊戲環節,首個熱身遊戲「你超越我 我超越你 估歌仔」,製作組播出AI主持朗讀的歌詞後,兩隊需鬥快估歌名,知道歌名的隊員需要鬥快瀡過一條長滑梯後才能作答。作為藍隊隊長的Duncan(侯雋熙)「輸人唔輸陣」,半裸騷巨胸兼結實腹肌出戰,相反《亞洲超星團》代表的Dez、Pako和Sean穿T恤上陣之餘,內裡更加配長袖潛水衣打底,當中Dez更著埋長褲,相當錫身!
合唱《活著VIVA》
「笠水隊長」Archie全程聲控指揮隊員,獲委派出動的Dez將歌曲《食軟雪糕》講錯為《軟雪糕》,其後Dez不甘心在鏡頭前踢爆Archie是「膽小老鼠屎」:「隊長話佢唔想落嚟,就派我落嚟,佢同我講係《軟雪糕》,我問咗佢三次『You sure?』,佢話『Very certain』。落到嚟,差個食字,唔食點有軟雪糕吖!」 至於擂台比拼唱歌環節,藍隊Duncan 孖Pako(區珀豪)、Sean(文佐匡)、Angel(劉詠彤)合唱《活著VIVA》,紅隊Archie、Dez、Venus和Rock合唱《Lydia》;第二回合則重演《聲夢傳奇》時比賽環節,Archie與Rock合唱《怎麼捨得你》,Duncan和Angel邊唱邊跳辣身舞《Trouble Maker》,更重現「爆衫」騷肌經典一幕,將現場氣氛推向高潮!